钦定古今图书集成/明伦汇编/氏族典/第236卷 > 张昭〈弟干〉
## 钦定古今图书集成/明伦汇编/氏族典/第236卷 > 张昭〈弟干〉

按《陈书张昭传》：“昭字德明，吴郡吴人也。幼有孝性，色
养甚谨，礼无违者。父熯，常患消渴，嗜鲜鱼，昭乃身自
结网捕鱼，以供朝夕。弟干字元明，聪敏博学，亦有至
性。及父卒，兄弟并不衣绵帛，不食盐醋，日唯食一升
麦屑粥而已。每一感恸，必致呕血，邻里闻其哭声，皆
为之涕泣。父服未终，母陆氏又亡，兄弟遂六年哀毁”，
形容骨立，亲友见者莫识焉。家贫未得大葬，遂布衣
蔬食，十有馀年，杜门不出，屏绝人事。时衡阳王伯信
临郡，举干孝廉，固辞不就。兄弟并因毁成疾，昭失一
眼，干亦中冷苦癖，年并未五十，终于家。子嗣俱绝。